title: Εκτελεστικός κανονισμός (ΕΕ) αριθ. 1241/2012 του Συμβουλίου, της 11ης Δεκεμβρίου 2012 , για την τροποποίηση του εκτελεστικού κανονισμού (ΕΕ) αριθ. 1138/2011 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων λιπαρών αλκοολών και των μειγμάτων τους καταγωγής Ινδίας, Ινδονησίας και Μαλαισίας

text:
               21.12.2012

               EL

               Επίσημη Εφημερίδα της Ευρωπαϊκής Ένωσης

               L 352/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1241/2012 ΤΟΥ ΣΥΜΒΟΥΛΊΟΥ
   της 11ης Δεκεμβρίου 2012
   για την τροποποίηση του εκτελεστικού κανονισμού (ΕΕ) αριθ. 1138/2011 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων λιπαρών αλκοολών και των μειγμάτων τους καταγωγής Ινδίας, Ινδονησίας και Μαλαισίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 παράγραφος 4,
   Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβουλεύσεων με τη συμβουλευτική επιτροπή,
   Εκτιμώντας τα ακόλουθα:

               (1)

               Τον Αύγουστο του 2010 η Επιτροπή, με ανακοίνωση για την έναρξη διαδικασίας (NOI) που δημοσιεύτηκε στις 13 Αυγούστου 2010 (2), κίνησε διαδικασία όσον αφορά τις εισαγωγές ορισμένων λιπαρών αλκοολών και των μειγμάτων τους («FOH») καταγωγής Ινδίας, Ινδονησίας και Μαλαισίας («οι οικείες χώρες»).

               (2)

               Τον Μάιο του 2011 με τον κανονισμό (ΕΕ) αριθ. 446/2011 (3) («ο προσωρινός κανονισμός»), η Επιτροπή επέβαλε προσωρινό δασμό αντιντάμπινγκ στις εισαγωγές FOH καταγωγής Ινδίας, Ινδονησίας και Μαλαισίας, και τον Νοέμβριο 2011 επιβλήθηκε οριστικός δασμός αντιντάμπινγκ στις ίδιες εισαγωγές με τον εκτελεστικό κανονισμό (ΕΕ) αριθ. 1138/2011 του Συμβουλίου (4) («ο οριστικός κανονισμός»).

               (3)

               Στις 21 Ιανουαρίου 2012 η εταιρεία PT Ecogreen Oleochemicals, ένας ινδονήσιος παραγωγός εξαγωγέας FOH, Ecogreen Oleochemicals (Σιγκαπούρη) Pte. Ltd και Ecogreen Oleochemicals GmbH (οι εφεξής αναφερόμενες από κοινού ως «Ecogreen») υπέβαλαν αίτηση (υπόθεση T-28/12) ενώπιον του Γενικού Δικαστηρίου για την ακύρωση του οριστικού δασμού όσον αφορά τον δασμό αντιντάμπινγκ που επιβλήθηκε στην εταιρεία Ecogreen. Η Ecogreen αμφισβήτησε την προσαρμογή που πραγματοποιήθηκε βάσει του άρθρου 2 παράγραφος 10 στοιχείο θ) του βασικού κανονισμού στην τιμή εξαγωγής της για τον σκοπό σύγκρισης της εν λόγω τιμής εξαγωγής με την κανονική αξία της εταιρείας.

               (4)

               Στις 16 Φεβρουαρίου 2012 το Δικαστήριο εξέδωσε την απόφασή του στις συνεκδικασθείσες υποθέσεις C-191/09 P και C-200/09 P Συμβούλιο της Ευρωπαϊκής Ένωσης και Ευρωπαϊκή Επιτροπή κατά Interpipe Nikopolsky Seamless Tubes Plant Niko Tube ZAT (Interpipe Niko Tube ZAT) και Interpipe Nizhnedneprovsky Tube Rolling Plant VAT (Interpipe NTRP VAT). Το Δικαστήριο απέρριψε τις αναιρέσεις και ανταναιρέσεις της απόφασης του Γενικού Δικαστηρίου στην υπόθεση T-249/06 Interpipe Nikopolsky Seamless Tubes Plant Niko Tube ZAT (Interpipe Niko Tube ZAT) και Interpipe Nizhnedneprovsky Tube Rolling Plant VAT (Interpipe NTRP VAT) κατά του Συμβουλίου της Ευρωπαϊκής Ένωσης. Το Γενικό Δικαστήριο ακύρωσε το άρθρο 1 του κανονισμού (ΕΚ) αριθ. 954/2006 του Συμβουλίου (5) όσον αφορά την εταιρεία Interpipe NTRP VAT, μεταξύ άλλων, λόγω έκδηλης πλάνης εκτίμησης κατά την προσαρμογή με βάση το άρθρο 2 παράγραφος 10 στοιχείο θ) και, για άλλους λόγους, όσον αφορά την εταιρεία Interpipe Niko Tube ZAT.

               (5)

               Δεδομένου ότι οι πραγματικές περιστάσεις για την Ecogreen είναι παρόμοιες με εκείνες για την Interpipe NTRP VAT, από την άποψη ότι η προσαρμογή πραγματοποιήθηκε σύμφωνα με το άρθρο 2 παράγραφος 10 στοιχείο θ) του βασικού κανονισμού, ιδίως όσον αφορά τους ακόλουθους παράγοντες σε συνδυασμό: όγκος των άμεσων πωλήσεων σε τρίτες χώρες μικρότερος του 8 % (1-5 %) όλων των εξαγωγικών πωλήσεων· ύπαρξη κοινής ιδιοκτησίας/ελέγχου του εμπόρου και του παραγωγού εξαγωγέα· φύση των δραστηριοτήτων του εμπόρου και του παραγωγού εξαγωγέα, θεωρείται σκόπιμο να υπολογιστεί εκ νέου το περιθώριο ντάμπινγκ της Ecogreen χωρίς να πραγματοποιηθεί προσαρμογή σύμφωνα με το άρθρο 2 παράγραφος 10 στοιχείο θ) και να τροποποιηθεί ανάλογα ο οριστικός κανονισμός.

         Α.   ΝΕΑ ΑΞΙΟΛΟΓΗΣΗ ΤΩΝ ΣΥΜΠΕΡΑΣΜΑΤΩΝ ΜΕ ΒΑΣΗ ΤΗΝ ΑΠΟΦΑΣΗ ΤΟΥ ΓΕΝΙΚΟΥ ΔΙΚΑΣΤΗΡΙΟΥ

               (6)

               Με βάση την κατάργηση της προσαρμογής σύμφωνα με το άρθρο 2 παράγραφος 10 στοιχείο θ), το περιθώριο ντάμπινγκ που καθορίστηκε για την Ecogreen, εκφρασμένο ως ποσοστό της τιμής εισαγωγής CIF στα σύνορα της Ένωσης, πριν από την πληρωμή του δασμού, προσδιορίστηκε σε 2 % και θεωρείται, συνεπώς, αμελητέο σύμφωνα με το άρθρο 9 παράγραφος 3 του βασικού κανονισμού. Για τον λόγο αυτό, η έρευνα θα πρέπει να περατωθεί όσον αφορά την Ecogreen χωρίς την επιβολή μέτρων.

               (7)

               Το περιθώριο ντάμπινγκ για όλες τις εταιρείες στην Ινδονησία, εκτός από τον άλλο παραγωγό εξαγωγέα με ατομικό περιθώριο, που βασίστηκε σε εκείνο του συνεργαζόμενου ινδονήσιου παραγωγού εξαγωγέα με το ύψιστο περιθώριο ντάμπινγκ, θα πρέπει να αναθεωρηθεί για να ληφθεί υπόψη το εκ νέου υπολογιζόμενο περιθώριο ντάμπινγκ της Ecogreen.

         Β.   ΓΝΩΣΤΟΠΟΙΗΣΕΙΣ

               (8)

               Τα εν λόγω ενδιαφερόμενα μέρη ενημερώθηκαν για την πρόταση αναθεώρησης των συντελεστών δασμών αντιντάμπινγκ με δύο γνωστοποιήσεις, μία που απεστάλη στις 13 Ιουνίου 2012 και μία δεύτερη που απεστάλη στις 25 Σεπτεμβρίου 2012. Όλα τα μέρη είχαν προθεσμία για την υποβολή παρατηρήσεων σχετικά με κάθε γνωστοποίηση, σύμφωνα με τις διατάξεις του βασικού κανονισμού.

               (9)

               Σχόλια σχετικά με τη γνωστοποίηση που απεστάλη στις 13 Ιουνίου 2012 ελήφθησαν από την P.T. Musim Mas (PTMM), τον δεύτερο παραγωγό εξαγωγέα στην Ινδονησία, από έναν παραγωγό στην Ένωση και από έναν παραγωγό εξαγωγέας από τη Μαλαισία. Η PTMM ζήτησε επίσης την ευκαιρία ακρόασης από τις υπηρεσίες της Επιτροπής και της δόθηκε η δυνατότητα τέτοιου είδους ακρόασης.

               (10)

               Η εταιρεία PTMM, για την οποία πραγματοποιήθηκε επίσης προσαρμογή σύμφωνα με το άρθρο 2 παράγραφος 10 στοιχείο θ), ισχυρίστηκε ότι η απόφαση του Δικαστηρίου στις συνεκδικασθείσες υποθέσεις C-191/09 P και C-200/09 P θα έπρεπε να καταλήξει στον επανυπολογισμό του περιθωρίου του ντάμπινγκ, παρόμοιο με αυτό που έγινε για την Ecogreen, χωρίς να έχει πραγματοποιηθεί προσαρμογή σύμφωνα με το άρθρο 2 παράγραφος 10 στοιχείο θ), εφόσον, άπαξ και καθορίστηκε ενιαία οικονομική οντότητα που αποτελούνταν από τον παραγωγό εξαγωγέα και τον έμπορο, δεν μπορούν να πραγματοποιηθούν προσαρμογές σύμφωνα με το άρθρο 2 παράγραφος 10 στοιχείο θ). Η εταιρεία ισχυρίστηκε επίσης ότι το βάρος απόδειξης ότι θα πρέπει να πραγματοποιηθεί προσαρμογή εναπόκειται στα θεσμικά όργανα και ότι δεν το έχουν αποδείξει στην περίπτωση της PTMM. Επιπλέον, ισχυρίστηκε ότι οι περιστάσεις της ήταν παρόμοιες με εκείνες της Ecogreen, και ότι κάθε διαφορά μεταχείρισης θα αποτελούσε, συνεπώς, διάκριση.

               (11)

               Όσον αφορά τα σχόλια που υπέβαλε η PTMM, θα πρέπει να σημειωθεί ότι από την απόφαση του Δικαστηρίου στις συνεκδικασθείσες υποθέσεις C-191/09 P και C-200/09 P δεν συνεπάγεται ότι μόλις καθοριστεί η ύπαρξη ενιαίας οικονομικής οντότητας δεν μπορεί να πραγματοποιηθεί προσαρμογή σύμφωνα με το άρθρο 2 παράγραφος 10 στοιχείο θ) του βασικού κανονισμού. Η προσαρμογή βάσει του άρθρου 2 παράγραφος 10 στοιχείο θ) θεωρείται δικαιολογημένη στην περίπτωση της PTMM, όπως έχει εξηγηθεί στον οριστικό κανονισμό, σε επικοινωνία με την εταιρεία και παρακάτω.

               (12)

               Υπάρχουν ορισμένες διαφορές στις περιπτώσεις των δύο ινδονήσιων παραγωγών εξαγωγέων, ειδικότερα οι ακόλουθες σε συνδυασμό: το επίπεδο άμεσων εξαγωγικών πωλήσεων που πραγματοποιήθηκαν από τον παραγωγό· η σημασία των δραστηριοτήτων και λειτουργιών του εμπόρου όσον αφορά τα προϊόντα που προκύπτουν από μη συνδεδεμένες εταιρείες· η ύπαρξη σύμβασης μεταξύ του εμπόρου και του παραγωγού, η οποία προέβλεπε ότι ο έμπορος έπρεπε να λάβει προμήθεια για τις εξαγωγικές πωλήσεις. Δεδομένης της διαφοράς των περιστάσεων των δύο εταιρειών, ο ισχυρισμός διακριτικής μεταχείρισης έπρεπε να απορριφθεί.

               (13)

               Σημειώνεται ότι η PTMM υπέβαλε επίσης αίτηση (υπόθεση T-26/12) στο Γενικό Δικαστήριο για την κατάργηση του οριστικού κανονισμού όσον αφορά τον δασμό αντιντάμπινγκ που αφορά την PTMM.

               (14)

               Ένας παραγωγός εξαγωγέας στη Μαλαισία προέβαλε το επιχείρημα ότι ο επανυπολογισμός του περιθωρίου για την Ecogreen, χωρίς να πραγματοποιηθεί προσαρμογή σύμφωνα με το άρθρο 2 παράγραφος 10 στοιχείο θ), δεν υποστηρίχθηκε από την απόφαση στις συνεκδικασθείσες υποθέσεις C-191/09 P και C-200/09 P ή τα πραγματικά στοιχεία της. Επισημαίνεται ότι το Γενικό Δικαστήριο, στην T-249/06, διαπίστωσε έκδηλη πλάνη εκτίμησης στην εφαρμογή του άρθρου 2 παράγραφος 10 στοιχείο θ) του βασικού κανονισμού επειδή το Συμβούλιο πραγματοποίησε προσαρμογή στην εξαγωγική τιμή που χρεώθηκε από τη Sepco στο πλαίσιο των συναλλαγών που αφορούσαν σωληνώσεις που κατασκευάστηκαν από την εταιρεία Interpipe NTRP VAT, αλλά όχι εκείνες που κατασκευάστηκαν από την Interpipe Niko Tube ZAT. Οι πραγματικές περιστάσεις της Ecogreen θα μπορούσε συνεπώς να είναι ταυτόχρονα παρόμοιες με εκείνες της Interpipe NTRP VAT και της Interpipe Niko Tube ZAT λόγω της διαφοράς στην κατάσταση αυτών των δύο εταιρειών.

               (15)

               Το εν λόγω επιχείρημα έγινε αποδεκτό. Πράγματι, η κατάσταση της Ecogreen είναι παρόμοια με αυτή της εταιρείας Interpipe NTRP VAT. Το πόρισμα αυτό αιτιολογεί την ανάγκη για τη λήψη των δεόντων μέτρων για τον επανυπολογισμό του περιθωρίου ντάμπινγκ για την Ecogreen χωρίς προσαρμογή σύμφωνα με το άρθρο 2 παράγραφος 10 στοιχείο θ).

               (16)

               Ο παραγωγός εξαγωγέας στη Μαλαισία έφερε εξάλλου το επιχείρημα ότι η κατάσταση της Ecogreen όπως περιγράφτηκε στον οριστικό κανονισμό δεν είναι παρόμοια με αυτή της Interpipe NTRP VAT. Έπειτα από την επανεκτίμηση των ακριβών πραγματικών περιστάσεων της Ecogreen, κρίθηκε, ωστόσο, ότι αυτές οι περιστάσεις είναι επαρκώς παρόμοιες με εκείνες της Interpipe NTRP VAT, επειδή διαπιστώθηκε και για την Ecogreen ο ίδιος έλεγχος, όπως αυτός που διαπίστωσε το Γενικό Δικαστήριο στην υπόθεση της Interpipe NTRP VAT, όταν εξέτασε αν οι εταιρείες που εκτελούσαν δραστηριότητες πώλησης ελέγχονται από τον παραγωγό εξαγωγέα ή αν υπάρχει κοινός έλεγχος· το γεγονός αυτό μαζί με διάφορους άλλους παράγοντες, όπως επισημαίνεται στην αιτιολογική σκέψη 4, οδηγεί στο συμπέρασμα ότι δεν θα έπρεπε να πραγματοποιηθεί προσαρμογή βάσει του άρθρου 2 παράγραφος 10 στοιχείο θ) του βασικού κανονισμού.

               (17)

               Ο ίδιος παραγωγός εξαγωγέας στη Μαλαισία, ως εναλλακτική στο επιχείρημά του όσον αφορά τις ομοιότητες μεταξύ της κατάστασης της Ecogreen και των πραγματικών περιστατικών της υπόθεσης T-249/06, προέβαλε το επιχείρημα ότι η κοινοποίηση που απεστάλη στις 13 Ιουνίου2012 ήταν ανεπαρκής και ότι θα έπρεπε να αποσταλεί συμπληρωματική κοινοποίηση των ουσιαστικών πραγματικών στοιχείων και των σκεπτικών με βάση τα οποία δικαιολογείται ο επανυπολογισμός της Ecogreen. Ένας παραγωγός στην Ένωση παρατήρησε επίσης ότι και οι δύο κοινοποιήσεις που αναφέρονται στην αιτιολογική σκέψη 8 ήταν ανεπαρκείς, και προέβαλε το επιχείρημα ότι του στέρησαν τα δικαιώματά του άμυνας.

               (18)

               Σχετικά με αυτό, υπενθυμίζεται ότι ορισμένες λεπτομέρειες σχετικά με συγκεκριμένες εταιρείες οι οποίες έχουν εμπιστευτικό χαρακτήρα δεν μπορούν να κοινοποιηθούν σε τρίτα μέρη. Ωστόσο, ο χαρακτήρας των πραγματικών στοιχείων για την Ecogreen, τα οποία είναι παρόμοια με εκείνα της Interpipe NTRP VAT, όπως επισημαίνεται στην αιτιολογική σκέψη 5, κοινοποιήθηκε στα ενδιαφερόμενα μέρη στις 13 Ιουνίου 2012 και στις 25 Σεπτεμβρίου 2012, στα οποία παραχωρήθηκε περίοδος εντός της οποίας θα μπορούσαν να υποβάλουν παρατηρήσεις ύστερα από κάθε κοινοποίηση σύμφωνα με τις διατάξεις του βασικού κανονισμού.

               (19)

               Τα μέρη, απαντώντας στη δεύτερη κοινοποίηση που απεστάλη στις 25 Σεπτεμβρίου 2012, επανέλαβαν ουσιαστικά τους ισχυρισμούς τους που εξέφρασαν στις απαντήσεις τους στην πρώτη κοινοποίηση της 13ης Ιουνίου 2012.

               (20)

               Η PTMM ανέπτυξε τα σχόλια της με βάση τον κύριο ισχυρισμό της ότι η ύπαρξη ενιαίας οικονομικής οντότητας (ΕΟΟ) της PTMM και του εμπόρου της αποκλείει μια προσαρμογή σύμφωνα με το άρθρο 2 παράγραφος 10 στοιχείο θ) του βασικού κανονισμού υποστηρίζοντας ότι τα θεσμικά όργανα μεταθέτουν το δόγμα της ΕΟΟ που καθορίστηκε από τα Δικαστήρια στην επιχειρησιακή προσέγγιση στην οποία θα χρειαζόταν ανάλυση των δραστηριοτήτων του συνδεδεμένου εμπόρου.

               (21)

               Σημειωτέον ότι το θέμα αυτό περιστρέφεται γύρω από το αντικείμενο εκκρεμούσας υπόθεσης.

               (22)

               Επιπλέον, η PTMM ισχυρίστηκε ότι τα επιχειρήματα στην αιτιολογική σκέψη 12 ανωτέρω δεν είναι πειστικά και δεν επαρκούν για τη διαφοροποίηση μεταξύ των περιστάσεων της Ecogreen και της PTMM αντιστοίχως.

               (23)

               Σχετικά με αυτό, είναι επαρκές να σημειωθεί ότι πρόκειται για πάγια νομολογία ότι η διαφορετική μεταχείριση εταιρειών που δεν βρίσκονται στην ίδια κατάσταση δεν θεωρείται διακριτική μεταχείριση (6). Δεδομένου αυτού, κάθε επιμέρους υπόθεση αξιολογήθηκε ανάλογα με τα ιδιαίτερα χαρακτηριστικά της με βάση τα πορίσματα των αποφάσεων στην υπόθεση T-249/09 και στις συνεκδικασθείσες υποθέσεις C-191/09 P και C-200/09 P.

               (24)

               Πρώτο επιχείρημα: το επίπεδο άμεσων εξαγωγικών πωλήσεων που πραγματοποιήθηκαν από τον παραγωγό. Η PTMM υπέβαλε το επιχείρημα ότι δεν έχει τμήμα μάρκετινγκ και πωλήσεων και δήλωσε ότι όλες οι πωλήσεις πραγματοποιήθηκαν απευθείας μόνον από τον παραγωγό στην Ινδονησία (και όχι από τον συνδεδεμένο έμπορο) έτσι ώστε να συμμορφώνονται με τις νομικές απαιτήσεις. Οι δραστηριότητες μάρκετινγκ και πωλήσεων πραγματοποιήθηκαν από τον έμπορό του στη Σιγκαπούρη. Για τον λόγο αυτό, η PTMM ισχυρίστηκε ότι αυτό το επιχείρημα δεν δικαιολογεί την προσαρμογή βάσει του άρθρου 2 παράγραφος 10 στοιχείο θ) του βασικού κανονισμού ούτε τη διάκριση που γίνεται μεταξύ της PTMM αφενός και της NTRP VAT αφετέρου.

               (25)

               Το άρθρο 2 παράγραφος 10 του βασικού κανονισμού ορίζει ότι πρέπει να πραγματοποιείται σωστή σύγκριση μεταξύ της εξαγωγικής τιμής και της κανονικής αξίας στο ίδιο επίπεδο εμπορίου λαμβάνοντας δεόντως υπόψη τις διαφορές που επηρεάζουν τη συγκρισιμότητα της τιμής. Όταν η κανονική αξία και η τιμή εξαγωγής που διαμορφώνεται δεν πληρούν αυτές τις προϋποθέσεις σύγκρισης, πραγματοποιούνται προσαρμογές για κάθε περίπτωση, με βάση τα ατομικά της στοιχεία προκειμένου να ληφθούν δεόντως υπόψη διαφορές των παραγόντων για τους οποίους προβάλλεται ο ισχυρισμός και αποδεικνύεται ότι επηρεάζουν τις τιμές και τη συγκρισιμότητα των τιμών.

               (26)

               Στη βάση αυτή, και όπως εξηγείται στην αιτιολογική σκέψη 38 του προσωρινού κανονισμού, οι προσαρμογές για τις διαφορές μεταξύ άλλων στις προμήθειες μεταξύ των εξαγωγικών τιμών πωλήσεων και των εγχώριων τιμών πωλήσεων στη διάρκεια των αρχικών ερευνών θεωρήθηκαν δικαιολογημένες λόγω των διαφορών στα κυκλώματα πωλήσεων μεταξύ των εξαγωγικών πωλήσεων στην Ευρωπαϊκή Ένωση και εγχωρίων πωλήσεων.

               (27)

               Τα επιχειρήματα που προέβαλε η PTMM δεν αντιτίθενται στο πρώτο επιχείρημα, δηλαδή ότι το επίπεδο άμεσων εξαγωγικών πωλήσεων που πραγματοποιήθηκαν από την PTMM είναι υψηλότερο από αυτό της Interpipe NTRP VAT και ότι αυτό το γεγονός διακρίνει την PTMM από την Ecogreen. Πράγματι, δεδομένου του επιπέδου των άμεσων εξαγωγικών πωλήσεων, μπορεί κανείς να συμπεράνει ότι οι εξαγωγικές πωλήσεις της PTMM πραγματοποιήθηκαν όχι μόνον από τον συνδεδεμένο τους έμπορο στη Σιγκαπούρη αλλά επίσης από την Ινδονησία.

               (28)

               Δεύτερο επιχείρημα: Σημασία των δραστηριοτήτων και λειτουργιών του εμπόρου όσον αφορά τα προϊόντα που προκύπτουν από μη συνδεδεμένες εταιρείες. Η PTMM ισχυρίστηκε ότι, ενώ δεν αρνείται ότι ο συνδεμένος της έμπορος συμμετείχε σε διάφορα προϊόντα από φοινικέλαιο, αυτό το επιχείρημα ήταν εσφαλμένο, εφόσον βασίστηκε σε δραστηριότητες πέρα από το επίπεδο της αρχικής έρευνας.

               (29)

               Προκειμένου να αξιολογηθεί αν οι δραστηριότητες ενός εμπόρου δεν είναι αυτές ενός εσωτερικού τμήματος πωλήσεων αλλά συγκρίσιμες με εκείνες ενός αντιπροσώπου που εργάζεται σε βάση προμήθειας στο πλαίσιο της έννοιας της απόφασης του Γενικού Δικαστηρίου στην υπόθεση T-249/06, οι δραστηριότητες του εμπόρου πρέπει να αξιολογηθούν με βάση την οικονομική πραγματικότητα. Υπάρχουν ομοιότητες όσον αφορά τις δραστηριότητες του εμπόρου σε σχέση με το οικείο προϊόν και τα άλλα εμπορεύματα. Επιβεβαιώνεται από το γεγονός ότι, όπως εξετάζεται παρακάτω στις αιτιολογικές σκέψεις 30 και 31, η σχέση μεταξύ της PTMM και του συνδεδεμένου της εμπόρου, συμπεριλαμβανομένων των δραστηριοτήτων του τελευταίου, για τα περισσότερα αν όχι όλα τα προϊόντα —συμπεριλαμβανομένου του οικείου προϊόντος— διέπεται από μια ενιαία σύμβαση χωρίς διάκριση μεταξύ των προϊόντων. Θα πρέπει να σημειωθεί ότι οι συνολικές δραστηριότητες του εμπόρου βασίστηκαν σε σημαντικό βαθμό στις προμήθειες που προέρχονται από μη συνδεδεμένες εταιρείες. Οι δραστηριότητες του εμπόρου είναι συνεπώς παρόμοιες με αυτές αντιπροσώπου που εργάζεται βάσει προμήθειας.

               (30)

               Τρίτο επιχείρημα: Η ύπαρξη σύμβασης μεταξύ του εμπόρου και του παραγωγού, η οποία προέβλεπε ότι ο έμπορος έπρεπε να λάβει προμήθεια για τις εξαγωγικές πωλήσεις. Η PTMM ισχυρίστηκε ότι αυτή η σύμβαση αποτελούσε μια κύρια συμφωνία για τη ρύθμιση των τιμών μεταβίβασης μεταξύ των συνδεδεμένων μερών ώστε να συμμορφώνονται με τις ισχύουσες φορολογικές κατευθυντήριες γραμμές Ινδονησίας/Σιγκαπούρης και διεθνώς αποδεκτές κατευθυντήριες γραμμές σχετικά με την τιμολόγηση μεταβίβασης.

               (31)

               Το γεγονός ότι αυτή η συμφωνία μπορεί επίσης να χρησιμοποιηθεί για τον υπολογισμό των τιμών υπό συνθήκες ανταγωνισμού, σύμφωνα με τις ισχύουσες φορολογικές κατευθυντήριες γραμμές, δεν αντίκειται στο πόρισμα ότι σύμφωνα με τη συμφωνία ο έμπορος έλαβε προμήθεια με τη μορφή σταθερής αύξησης τιμής μόνον για τις διεθνείς συναλλαγές του και για τις δραστηριότητες πώλησης και μάρκετινγκ. Πράγματι, η ίδια η επωνυμία και οι όροι της συμφωνίας δικαιολογούν το πόρισμα ότι η σύμβαση είχε σκοπό να καλύψει τη σχέση μεταξύ της PTMM και του εμπόρου και δεν περιορίστηκε στην τιμολόγηση μεταβίβασης ή σε φορολογικά θέματα. Επομένως, η σύμβαση αποτελεί έμμεση απόδειξη ότι οι δραστηριότητες του εμπόρου είναι παρόμοιες με αυτές αντιπροσώπου που εργάζεται βάσει προμήθειας.

               (32)

               Ενόψει των επιχειρημάτων που προβλήθηκαν ανωτέρω, τα θεσμικά όργανα έχουν εκπληρώσει τα πρότυπα απόδειξης που απαιτούνται από την πάγια νομολογία (7): τα πορίσματά τους βασίστηκαν στις άμεσες ή τουλάχιστον έμμεσες αποδείξεις. Όσον αφορά την PTMM και για λόγους που εξηγήθηκαν ανωτέρω, η προσαρμογή που έγινε στις εξαγωγικές τιμές σύμφωνα με το άρθρο 2 παράγραφος 10 στοιχείο θ) του βασικού κανονισμού είναι δικαιολογημένη και, συνεπώς, θα πρέπει να διατηρηθεί το παρόν επίπεδο δασμού αντιντάμπινγκ.

         Γ.   ΣΥΜΠΕΡΑΣΜΑ

               (33)

               Με βάση τα ανωτέρω, θα πρέπει να τροποποιηθούν οι φορολογικοί συντελεστές που ισχύουν για την Ecogreen και σε όλες τις άλλες εταιρείες στην Ινδονησία (εκτός της P.T. Musim Mas). Οι τροποποιημένοι συντελεστές θα πρέπει να ισχύουν αναδρομικά από την ημερομηνία της έναρξης ισχύος του εκτελεστικού κανονισμού (ΕΕ) αριθ. 1138/2011, συμπεριλαμβανομένων όλων των εισαγωγών που υπόκεινται στους προσωρινούς δασμούς μεταξύ της 12ης Μαΐου 2011 και 11ης Νοεμβρίου 2011. Συνεπώς, ο οριστικός δασμός αντιντάμπινγκ που έχει καταβληθεί ή έχει εγγραφεί στους λογαριασμούς, σύμφωνα με το άρθρο 1 του εκτελεστικού κανονισμού (ΕΕ) αριθ. 1138/2011 στην αρχική έκδοσή του, και οι προσωρινοί δασμοί αντιντάμπινγκ που εισπράχθηκαν οριστικά, σύμφωνα με το άρθρο 2 του ίδιου κανονισμού στην αρχική έκδοσή του, καθ’ υπέρβαση του δασμολογικού συντελεστή που διευκρινίζεται στο άρθρο 1 παράγραφος 2 του εκτελεστικού κανονισμού (ΕΕ) αριθ. 1138/2011 όπως τροποποιήθηκε από τον εν λόγω κανονισμό, θα πρέπει να επιστραφούν ή να διαγραφούν. Για την επιστροφή ή διαγραφή θα πρέπει να υποβληθεί αίτηση στις εθνικές τελωνειακές αρχές σύμφωνα με την ισχύουσα τελωνειακή νομοθεσία,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η εγγραφή για την Ινδονησία στον πίνακα στο άρθρο 1 παράγραφος 2 του εκτελεστικού κανονισμού (ΕΕ) αριθ. 1138/2011 αντικαθίσταται από την ακόλουθη:

                  Χώρα

                  Εταιρεία

                  Οριστικός συντελεστής δασμού αντιντάμπινγκ (ευρώ ανά τόνο καθαρού βάρους)

                  Πρόσθετος κωδικός TARIC

                  «Ινδονησία

                  P.T. Ecogreen Oleochemicals Batam, Kabil, Batam
                  P.T. Musim Mas, Tanjung Mulia, Medan, Sumatera Utara

                  0,00
                  45,63

                  B111
                  B112

                  Όλες οι άλλες εταιρείες

                  45,63

                  B999»

   Άρθρο 2
   Τα ποσά των δασμών που έχουν καταβληθεί ή εγγραφεί στους λογαριασμούς, σύμφωνα με το άρθρο 1 του εκτελεστικού κανονισμού (ΕΕ) αριθ. 1138/2011 στην αρχική του έκδοση, και τα ποσά των προσωρινών δασμών που εισπράχθηκαν οριστικά σύμφωνα με το άρθρο 2 του ίδιου κανονισμού στην αρχική έκδοσή του, τα οποία υπερβαίνουν εκείνα που καθορίζονται στο άρθρο 1 του παρόντος κανονισμού, επιστρέφονται ή διαγράφονται. Για την επιστροφή ή τη διαγραφή πρέπει να υποβληθεί αίτηση στις εθνικές τελωνειακές αρχές σύμφωνα με την εφαρμοστέα τελωνειακή νομοθεσία.
   Άρθρο 3
   Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 12 Νοεμβρίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Δεκεμβρίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΆΝΝΗΣ

      (1)  ΕΕ L 343 της 22.12.2009, σ. 51.

      (2)  ΕΕ C 219 της 13.8.2010, σ. 12.

      (3)  ΕΕ L 122 της 11.5.2011, σ. 47.

      (4)  ΕΕ L 293 της 11.11.2011, σ. 1.

      (5)  Κανονισμός (ΕΚ) αριθ. 954/2006 του Συμβουλίου, της 27ης Ιουνίου 2006, για την επιβολή οριστικού δασμού αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή χάλυβα καταγωγής Κροατίας, Ρουμανίας, Ρωσίας και Ουκρανίας, την κατάργηση των κανονισμών (ΕΚ) αριθ. 2320/97 και (ΕΚ) αριθ. 348/2000 του Συμβουλίου, τον τερματισμό των διαδικασιών ενδιάμεσης επανεξέτασης και επανεξέτασης ενόψει της λήξης ισχύος των δασμών αντιντάμπινγκ που εφαρμόζονται στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα καταγωγής, μεταξύ άλλων, Ρωσίας και Ρουμανίας και τον τερματισμό των διαδικασιών ενδιάμεσης επανεξέτασης των δασμών αντιντάμπινγκ που εφαρμόζονται στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα καταγωγής, μεταξύ άλλων, Ρωσίας και Ρουμανίας και Κροατίας και Ουκρανίας (ΕΕ L 175 της 29.6.2006, σ. 4).

      (6)  Υπόθεση C-248/04, Koninklijke Cooperatie Cosun [2006] ECR I-10211, παράγραφος 72, και υπόθεση C-303/05 Advocaten voor de Wereld [2007] ECR I-3633, παράγραφος 56. Υπόθεση C-372/06 Asda Stores Ltd κατά Commissioners of Her Majesty’s Revenue and Customs, [2007] ECR I-11223, σημείο 62.

      (7)  T 249/06, παράγραφοι 180 και 181.


title: Εκτελεστικός κανονισμός (ΕΕ) 2015/329 της Επιτροπής, της 2ας Μαρτίου 2015 , κατά παρέκκλιση από τις διατάξεις της Ένωσης σχετικά με την υγεία των ζώων και τη δημόσια υγεία όσον αφορά την εισαγωγή στην Ευρωπαϊκή Ένωση τροφίμων ζωικής προέλευσης που προορίζονται για τη Διεθνή Έκθεση EXPO Milano 2015 στο Μιλάνο (Ιταλία)  Κείμενο που παρουσιάζει ενδιαφέρον για τον ΕΟΧ

text:
               3.3.2015

               EL

               Επίσημη Εφημερίδα της Ευρωπαϊκής Ένωσης

               L 58/52

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/329 ΤΗΣ ΕΠΙΤΡΟΠΉΣ
   της 2ας Μαρτίου 2015
   κατά παρέκκλιση από τις διατάξεις της Ένωσης σχετικά με την υγεία των ζώων και τη δημόσια υγεία όσον αφορά την εισαγωγή στην Ευρωπαϊκή Ένωση τροφίμων ζωικής προέλευσης που προορίζονται για τη Διεθνή Έκθεση EXPO Milano 2015 στο Μιλάνο (Ιταλία)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 8 παράγραφος 5, το άρθρο 9 παράγραφος 2 στοιχείο β) και το άρθρο 9 παράγραφος 4,
   Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (2), και ιδίως το άρθρο 9 δεύτερο εδάφιο,
   Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (3), και ιδίως το άρθρο 29 παράγραφος 1 τέταρτο εδάφιο,
   Εκτιμώντας τα ακόλουθα:

               (1)

               Η Ιταλία θα φιλοξενήσει τη Διεθνή έκθεση EXPO Milano 2015, που θα πραγματοποιηθεί στο Μιλάνο από την 1η Μαΐου έως τις 31 Οκτωβρίου 2015. Κεντρικό θέμα της έκθεσης είναι «Τροφή για τον Πλανήτη: η Ενέργεια Πηγή Ζωής». Στην EXPO Milano 2015 προβλέπεται να συμμετάσχουν 150 περίπου χώρες και αναμένεται, λόγω του θέματός της, να εισαχθούν στην Ένωση προϊόντα διατροφής από τρίτες χώρες, συμπεριλαμβανομένων προϊόντων ζωικής προέλευσης.

               (2)

               Η χορήγηση σε τρίτες χώρες έγκρισης για την εξαγωγή προϊόντων ζωικής προέλευσης στην Ένωση γίνεται βάσει ορισμένων απαιτήσεων που προβλέπονται στη νομοθεσία της Ένωσης, οι οποίες συνεκτιμούν πτυχές της υγείας των ζώων και της δημόσιας υγείας που αποτελούν πηγή ανησυχίας. Ωστόσο, όλες οι χώρες που λαμβάνουν μέρος στην EXPO Milano 2015 δεν είναι πλήρως εξουσιοδοτημένες να εξάγουν προϊόντα ζωικής προέλευσης στην Ένωση. Είναι συνεπώς σκόπιμο να εγκριθούν ορισμένες παρεκκλίσεις στις ισχύουσες υγειονομικές απαιτήσεις για τις εισαγωγές, ώστε να επιτραπεί η εισαγωγή των εν λόγω προϊόντων με αποκλειστικό σκοπό τη χρήση τους στην EXPO Milano 2015.

               (3)

               Όσον αφορά τις πτυχές της υγείας των ζώων, η εισαγωγή στην Ένωση προϊόντων ζωικής προέλευσης που δημιουργούν κίνδυνο εισαγωγής ζωονόσων στην Ένωση, όπως το νωπό κρέας και τα προϊόντα με βάση το κρέας, το γάλα και τα γαλακτοκομικά προϊόντα και άλλα προϊόντα ζωικής προέλευσης, επιτρέπεται μόνο εάν κατά την εισαγωγή πληρούνται όλες οι σχετικές εγγυήσεις για την υγεία των ζώων που προβλέπονται στην ενωσιακή νομοθεσία περί εισαγωγών. Το ίδιο ισχύει και για τα προϊόντα ζωικής προέλευσης που τελούν υπό διαμετακόμιση μέσω της Ένωσης, υπό τον όρο ότι τα προϊόντα αυτά μεταφέρονται σε μια τρίτη χώρα. Προκειμένου να επιτρέπεται η εισαγωγή ή η διαμετακόμιση μέσω της Ένωσης, τα προϊόντα ζωικής προέλευσης πρέπει να κατάγονται από τρίτες χώρες που αναφέρονται ρητά στη σχετική με την υγεία των ζώων νομοθεσία περί εισαγωγών και έχουν υποστεί ειδική επεξεργασία, όπως προβλέπεται στην εν λόγω νομοθεσία.

               (4)

               Ως εκ τούτου, προκειμένου να προστατεύεται το ζωοϋγειονομικό καθεστώς της Ένωσης, θα έπρεπε μόνο τα προϊόντα ζωικής προέλευσης που πληρούν τις σχετικές με την υγεία των ζώων ενωσιακές απαιτήσεις εισαγωγής και διαμετακόμισης να επιτρέπεται να εισέλθουν στην Ένωση για τους σκοπούς της χρήσης τους στην EXPO Milano 2015.

               (5)

               Λαμβανομένων υπόψη των κινδύνων που συνδέονται με την εισαγωγή στην Ένωση προϊόντων ζωικής προέλευσης που δεν συμμορφώνονται με τις ενωσιακές απαιτήσεις περί δημόσιας υγείας και, ταυτόχρονα, την ανάγκη προστασίας της δημόσιας υγείας, είναι αναγκαίο να διασφαλιστεί ότι τα εν λόγω προϊόντα συμμορφώνονται με τις σχετικές με τη δημόσια υγεία απαιτήσεις της τρίτης χώρας καταγωγής και ότι είναι κατάλληλα για την κατανάλωση από τον άνθρωπο στην εν λόγω τρίτη χώρα. Κατά τον τρόπο αυτό θα υπάρχει ο ίδιος βαθμός κινδύνου με εκείνον που διατρέχουν οι ταξιδιώτες από την Ένωση όταν ταξιδεύουν και καταναλώνουν αυτά τα εμπορεύματα στη συγκεκριμένη τρίτη χώρα. Επιπλέον, οι αρμόδιες ιταλικές αρχές έχουν παράσχει εγγυήσεις ούτως ώστε οι προαναφερόμενοι κίνδυνοι να μην μπορούν να επηρεάσουν την υγεία του ανθρώπου στο εσωτερικό της Ένωσης κατά τρόπο αρνητικό.

               (6)

               Ως εκ τούτου, οι ιταλικές αρχές οφείλουν να διασφαλίζουν ότι κανένα από τα μη συμμορφούμενα προϊόντα δεν καταναλώνεται και δεν διατίθεται στο εμπόριο εκτός της EXPO Milano 2015.

               (7)

               Λαμβανομένων υπόψη των σημαντικών κινδύνων που ενέχουν για τη δημόσια υγεία τα δίθυρα μαλάκια, η εισαγωγή στην Ένωση δίθυρων μαλακίων, σε οποιαδήποτε μορφή, που προορίζονται για την EXPO Milano 2015 πρέπει να επιτρέπεται μόνον εάν τα εν λόγω προϊόντα πληρούν τις δημόσιες υγειονομικές απαιτήσεις σχετικά με τις εισαγωγές που καθορίζονται στη σχετική νομοθεσία της Ένωσης. Για τον σκοπό αυτό, τα εν λόγω προϊόντα θα πρέπει να εξαιρεθούν από το πεδίο εφαρμογής του παρόντος κανονισμού.

               (8)

               Λαμβανομένων υπόψη των κινδύνων που ενέχουν για την υγεία των ζώων και τη δημόσια υγεία προϊόντα ζωικής προέλευσης καταγωγής τρίτων χωρών για τα οποία έχουν ήδη θεσπιστεί ή πρόκειται να θεσπιστούν ειδικά μέτρα προστασίας ή διασφάλισης λόγω της ανησυχίας που δημιουργούν σχετικά με την υγεία των ζώων και τη δημόσια υγεία, σύμφωνα με το άρθρο 22 της οδηγίας 97/78/ΕΚ του Συμβουλίου (4), είναι σκόπιμο να εξαιρεθούν τα προϊόντα αυτά από το πεδίο εφαρμογής του παρόντος κανονισμού.

               (9)

               Για να μειωθούν οι κίνδυνοι που συνδέονται με την εισαγωγή στην Ένωση προϊόντων ζωικής προέλευσης που δεν πληρούν όλες τις απαιτήσεις υγείας των ζώων και δημόσιας υγείας της Ένωσης, τα προϊόντα αυτά θα πρέπει να υπόκεινται σε αυστηρά μέτρα ελέγχου και θα πρέπει να μπορούν να ιχνηλατηθούν σε όλα τα στάδια της μεταφοράς, της αποθήκευσης, της παράδοσης και της διάθεσης των υπολειμμάτων ή των αποβλήτων τους, να χρησιμοποιούνται μόνο για τους σκοπούς της EXPO Milano 2015, και να απαγορεύεται η κυκλοφορία τους στην Ένωση.

               (10)

               Προκειμένου να επιτραπεί η είσοδος στην Ένωση των εν λόγω προϊόντων, ενώ παράλληλα θα απαγορεύεται η διάθεσή τους στην αγορά της Ένωσης, θα πρέπει να υπαχθούν στο καθεστώς προσωρινής εισαγωγής, σύμφωνα με το άρθρο 576, παράγραφος 1 του κανονισμού (ΕΚ) αριθ. 2454/93 (5), έως ότου καταναλωθούν επιτόπου κατά την EXPO Milano 2015, ή τυχόν υπολείμματα των εν λόγω προϊόντων απορριφθούν, σύμφωνα με τις διατάξεις του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου (6), ως υλικό της κατηγορίας 1 ή επανεξαχθούν. Εφόσον παρίσταται ανάγκη, τα εν λόγω προϊόντα πρέπει να διακινούνται βάσει του καθεστώτος εξωτερικής διαμετακόμισης που αναφέρεται στο άρθρο 91 παράγραφος 1 του κανονισμού (ΕΟΚ) αριθ. 2913/92 (7) από το σημείο στο οποίο εισήλθαν στην Ένωση στην Ιταλία πριν τεθούν υπό καθεστώς προσωρινής εισαγωγής. Η κατανάλωση ή η καταστροφή αυτών των προϊόντων πρέπει να θεωρείται ως επανεξαγωγή σύμφωνα με το άρθρο 582 παράγραφος 2 του κανονισμού (ΕΚ) αριθ. 2454/93.

               (11)

               Επιπλέον, για να διασφαλίζεται ότι τα μη συμμορφούμενα προϊόντα δεν διατίθενται στην αγορά της Ένωσης, πρέπει να μεταφέρονται αποκλειστικά και μόνο απευθείας στην EXPO Milano 2015 ή, εφόσον απαιτείται για λόγους οργάνωσης, σε ειδικά εγκεκριμένη αποθήκη τελωνειακής αποταμίευσης, όπως προβλέπεται από τα άρθρα 12 και 13 της οδηγίας 97/78/ΕΚ για την προσωρινή αποθήκευσή τους πριν από την τελική παράδοση στην EXPO Milano 2015.

               (12)

               Για να εξασφαλιστεί η ιχνηλασιμότητα των μη συμμορφούμενων προϊόντων ζωικής προέλευσης, οι αρμόδιες αρχές θα πρέπει να χρησιμοποιούν το ολοκληρωμένο μηχανογραφικό κτηνιατρικό σύστημα (TRACES) που θεσπίστηκε με την απόφαση 2004/292/ΕΚ της Επιτροπής (8) (στο εξής «το σύστημα TRACES») για την καταγραφή των σχετικών δεδομένων που αφορούν τα προϊόντα από τη στιγμή της εισαγωγής τους στην Ένωση έως ότου καταναλωθούν στον εκθεσιακό χώρο της EXPO Milano 2015, ή απορριφθούν μετά το τέλος της εκδήλωσης.

               (13)

               Προκειμένου να ενημερώνονται οι επισκέπτες και το προσωπικό της EXPO Milano 2015 σχετικά με τον πιθανό κίνδυνο κατανάλωσης μη συμμορφούμενων προϊόντων και να εξασφαλίζεται ότι τα προϊόντα αυτά δεν θα καταναλώνονται ούτε θα διατίθενται στο εμπόριο εκτός της EXPO Milano 2015, λόγω του κινδύνου που μπορεί να ενέχουν για τη δημόσια υγεία, οι ιταλικές αρχές θα πρέπει να ενημερώνουν το κοινό ότι ορισμένα προϊόντα ζωικής προέλευσης καταγωγής τρίτων χωρών δεν συμμορφώνονται με τα ενωσιακά πρότυπα για τη δημόσια υγεία, αλλά μόνο με τα πρότυπα των σχετικών τρίτων χωρών καταγωγής και ότι η κατανάλωση και η εμπορία των εν λόγω προϊόντων απαγορεύεται εκτός του εκθεσιακού χώρου της EXPO Milano 2015.

               (14)

               Επειδή η EXPO Milano 2015 είναι μια προσωρινή εκδήλωση, οι διατάξεις του παρόντος κανονισμού θα πρέπει να ισχύουν μόνον για περιορισμένο χρονικό διάστημα.

               (15)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   Ο παρών κανονισμός προβλέπει μια παρέκκλιση από τις διατάξεις της Ένωσης σχετικά με την υγεία των ζώων και τη δημόσια υγεία, όσον αφορά την εισαγωγή προϊόντων ζωικής προέλευσης ή τροφίμων που περιέχουν αυτά τα προϊόντα στην Ένωση και τα οποία προορίζονται για τον εκθεσιακό χώρο της EXPO Milano 2015, όπως αναφέρεται το σημείο 1 του παραρτήματος I (εκθεσιακός χώρος EXPO Milano 2015).
   Ο παρών κανονισμός δεν εφαρμόζεται στα δίθυρα μαλάκια που αναφέρονται στο σημείο 2.1 του παραρτήματος I του κανονισμού (ΕΚ) αριθ. 853/2004 ή σε τρόφιμα που προέρχονται από τα ζώα αυτά.
   Ο παρών κανονισμός ισχύει με την επιφύλαξη των μέτρων διασφάλισης που έχουν θεσπιστεί σύμφωνα με το άρθρο 22 της οδηγίας 97/78/ΕΚ και ισχύουν κατά την περίοδο εφαρμογής του παρόντος κανονισμού.
   Άρθρο 2
   Απαιτήσεις για τα προϊόντα που προορίζονται για τον εκθεσιακό χώρο της EXPO Milano 2015
   Τα κράτη μέλη επιτρέπουν την εισαγωγή αποστολών προϊόντων ζωικής προέλευσης ή τροφίμων που περιέχουν αυτά τα προϊόντα από τρίτες χώρες ή εγκαταστάσεις από τις οποίες δεν επιτρέπονται οι εισαγωγές των εν λόγω προϊόντων ή τροφίμων που περιέχουν τα εν λόγω προϊόντα στην Ένωση, σύμφωνα με το δίκαιο της Ένωσης, αποκλειστικά για τον σκοπό της χρήσης τους στον εκθεσιακό χώρο της EXPO Milano 2015 και εφόσον:

               α)

               προέρχονται από τρίτη χώρα που συμμετέχει επίσημα στην EXPO Milano 2015 και προορίζονται για το εκθεσιακό περίπτερο της εν λόγω τρίτης χώρας στον εκθεσιακό χώρο της EXPO Milano 2015· και

               β)

               είναι συσκευασμένα σε σφραγισμένους περιέκτες ή συσκευασίες που δεν επιτρέπουν καμία διαρροή του περιεχομένου και επισημαίνονται με τη φράση «for exclusive destination EXPO Milano 2015» (με αποκλειστικό προορισμό την EXPO Milano 2015) με κόκκινο και λευκό χρώμα και ευανάγνωστο μέγεθος ανάλογο με τις διαστάσεις των εν λόγω περιεκτών ή συσκευασιών· και

               γ)

               εάν περιλαμβάνονται στο παράρτημα ΙΙ, πρέπει να πληρούν όλες τις ακόλουθες προϋποθέσεις:

                           (i)

                           έχουν εγκριθεί για διαμετακόμιση μέσω της Ένωσης σύμφωνα με τις σχετικές για τη διαμετακόμιση μέσω της Ένωσης απαιτήσεις που καθορίζονται για κάθε προϊόν στις νομικές πράξεις που αναφέρονται στο παράρτημα ΙΙ, και οι οποίες εφαρμόζονται κατ' αναλογία,

                           (ii)

                           συνοδεύονται από το κτηνιατρικό πιστοποιητικό για διαμετακόμιση ή αποθήκευση που προβλέπεται στις διατάξεις που αναφέρονται στο παράρτημα ΙΙ για κάθε απαριθμούμενο προϊόν, και οι οποίες εφαρμόζονται κατ' αναλογία,

                           (iii)

                           συνοδεύονται από το κτηνιατρικό πιστοποιητικό που προβλέπεται στο παράρτημα ΙΙΙ,

                           (iv)

                           τίθενται υπό καθεστώς προσωρινής εισαγωγής σύμφωνα με το άρθρο 576, παράγραφος 1 του κανονισμού (ΕΚ) αριθ. 2454/93,

                           (v)

                           προορίζονται να μετακινηθούν από έναν από έναν από τους συνοριακούς σταθμούς ελέγχου που παρατίθενται στο παράρτημα I της απόφασης 2009/821/ΕΚ της Επιτροπής (9), ή σε οιαδήποτε σχετική συμφωνία μεταξύ της Ένωσης και τρίτων χωρών, εκτός της Ιταλίας προς την Ιταλία και τίθενται για τον σκοπό αυτό υπό καθεστώς εξωτερικής διαμετακόμισης, που αναφέρεται στο άρθρο 91, παράγραφος 1 του κανονισμού (ΕΟΚ) αριθ. 2913/92, πριν τεθούν υπό καθεστώς προσωρινής εισαγωγής, σύμφωνα με το άρθρο 576, παράγραφος 1 του κανονισμού (ΕΚ) αριθ. 2454/93 στην Ιταλία·

               δ)

               εάν δεν περιλαμβάνονται στο παράρτημα ΙΙ, πρέπει να πληρούν όλες τις ακόλουθες προϋποθέσεις:

                           (i)

                           συνοδεύονται από το κτηνιατρικό πιστοποιητικό που προβλέπεται στο παράρτημα ΙΙΙ,

                           (ii)

                           συμμορφώνονται με τους όρους που απαριθμούνται στα σημεία (iv) και (v) της παραγράφου γ) του παρόντος άρθρου.

         Άρθρο 3
   Εισαγωγή των προϊόντων
   Οι αποστολές προϊόντων που αναφέρονται στο άρθρο 2 πληρούν τις ακόλουθες προϋποθέσεις:

               α)

               εισάγονται στην Ένωση μέσω ενός από τους συνοριακούς σταθμούς ελέγχου που παρατίθενται στο παράρτημα I της απόφασης 2009/821/ΕΚ, ή σε κάθε σχετική συμφωνία μεταξύ της Ένωσης και τρίτων χωρών, και

               β)

               έχουν κοινοποιηθεί στον συνοριακό σταθμό ελέγχου εισόδου τουλάχιστον δύο εργάσιμες ημέρες πριν από την άφιξη.

         Άρθρο 4
   Καθήκοντα του συνοριακού σταθμού ελέγχου εισόδου και των αρμόδιων τελωνειακών αρχών
   1.   Ο συνοριακός σταθμός ελέγχου εισόδου:

               α)

               διεξάγει έλεγχο εγγράφων και ταυτότητας, όπως προβλέπεται στο άρθρο 4 της οδηγίας 97/78/ΕΚ·

               β)

               ελέγχει κατά πόσον οι αποστολές των προϊόντων που αναφέρονται στο άρθρο 2 και κατάγονται από μία από τις τρίτες χώρες που συμμετέχουν στην EXPO Milano 2015 προορίζονται για το εκθεσιακό περίπτερο της εν λόγω τρίτης χώρας στον εκθεσιακό χώρο της EXPO Milano 2015· και

               γ)

               εκδίδει κοινό κτηνιατρικό έγγραφο εισόδου (ΚΚΕΕ) με το σύστημα TRACES, το οποίο προορίζεται για την τοπική κτηνιατρική μονάδα Μilano Città IT 03603 του TRACES που αναφέρεται στο παράρτημα II της απόφασης 2009/821/ΕΚ («τοπική κτηνιατρική μονάδα Milano Città IT 03603») ή, σε περίπτωση που τα προϊόντα αποστέλλονται κατ' αρχάς σε τελωνειακή αποθήκη που αναφέρεται στο σημείο 2 του παραρτήματος I, στη μονάδα του TRACES που είναι υπεύθυνη για τη σχετική τελωνειακή αποθήκη·

               δ)

               διασφαλίζει ότι οι αποστολές αποστέλλονται απευθείας στον εκθεσιακό χώρο της EXPO Milano 2015 ή σε τελωνειακή αποθήκη που αναφέρεται στο σημείο 2 του παραρτήματος Ι·

               ε)

               επιτρέπει τη διαμετακόμιση των αποστολών που δεν καλύπτονται από το παράρτημα της απόφασης 2011/163/ΕΕ (10) της Επιτροπής, με την προϋπόθεση ότι αποστέλλονται απευθείας στον εκθεσιακό χώρο της EXPO Milano 2015 ή σε τελωνειακή αποθήκη που αναφέρεται στο σημείο 2 του παραρτήματος I·

               στ)

               απορρίπτει ή καταστρέφει τα προϊόντα που δεν είναι σύμφωνα με τις απαιτήσεις του άρθρου 2.

         2.   Ο συνοριακός σταθμός ελέγχου εισόδου και οι αρμόδιες τελωνειακές αρχές διασφαλίζουν ότι:

               α)

               τα προϊόντα τίθενται υπό καθεστώς προσωρινής διαμετακόμισης, σύμφωνα με το άρθρο 576 παράγραφος 1 του κανονισμού (ΕΚ) αριθ. 2454/93, έως ότου καταναλωθούν στον εκθεσιακό χώρο της EXPO Milano 2015 ή καταστραφούν, όπως προβλέπεται στα σημεία 10 και 11 του άρθρου 7·

               β)

               κατά περίπτωση, τα προϊόντα διακινούνται βάσει του καθεστώτος εξωτερικής διαμετακόμισης που αναφέρεται στο άρθρο 91 παράγραφος 1 του κανονισμού (ΕΟΚ) αριθ. 2913/92, από το σημείο εισόδου στην Ένωση στην Ιταλία πριν τεθούν υπό καθεστώς προσωρινής εισαγωγής.

         Άρθρο 5
   Καθήκοντα των συνοριακών σταθμών ελέγχου που είναι υπεύθυνοι για τις τελωνειακές αποθήκες που αναφέρονται στο παράρτημα Ι
   Όταν οι αποστολές έχουν σταλεί σε τελωνειακή αποθήκη που αναφέρεται στο σημείο 2 του παραρτήματος Ι, οι συνοριακοί σταθμοί ελέγχου που είναι υπεύθυνοι για τις αποθήκες τελωνειακής αποταμίευσης:

               α)

               διασφαλίζουν ότι οι αποστολές προωθούνται από την αποθήκη τελωνειακής αποταμίευσης που αναφέρεται στο παράρτημα Ι απευθείας στον εκθεσιακό χώρο της EXPO Milano 2015·

               β)

               διασφαλίζουν ότι οι αποστολές μεταφέρονται στον εκθεσιακό χώρο της EXPO Milano 2015, υπό τον έλεγχο των αρμοδίων αρχών εντός οχημάτων ή περιεκτών που έχουν σφραγισθεί από τις εν λόγω αρχές·

               γ)

               διασφαλίζουν ότι ο επίσημος κτηνίατρος στην αποθήκη τελωνειακής αποταμίευσης ενημερώνει την τοπική κτηνιατρική μονάδα Μilano Città IT 03603 στον εκθεσιακό χώρο της EXPO Milano 2015, μέσω του TRACES, για την προβλεπόμενη άφιξη της αποστολής στον εκθεσιακό χώρο της EXPO Milano 2015·

               δ)

               σημειώνουν και καταγράφουν τις πληροφορίες που λαμβάνουν μέσω του TRACES σχετικά με την άφιξη της αποστολής από την τοπική κτηνιατρική μονάδα Μilano Città IT 03603 στον εκθεσιακό χώρο της EXPO Milano 2015·

               ε)

               καταγράφουν τα στοιχεία που αναφέρονται στο σημείο Α του παραρτήματος IV σε σχέση με την αποστολή στον εκθεσιακό χώρο της EXPO Milano 2015.

         Άρθρο 6
   Καθήκοντα της τοπικής κτηνιατρικής μονάδας Milano Città IT03603 στον εκθεσιακό χώρο της EXPO Milano 2015
   Η τοπική κτηνιατρική μονάδα Milano Città IT03603 στον εκθεσιακό χώρο της EXPO Milano 2015:

               α)

               διενεργεί έλεγχο εγγράφων και ταυτότητας κατά την άφιξη κάθε αποστολής των προϊόντων που αναφέρονται στο άρθρο 2 στον εκθεσιακό χώρο της EXPO Milano 2015, ελέγχει την ακεραιότητα των σφραγίδων και εξακριβώνει κατά πόσο η αποστολή αντιστοιχεί στα στοιχεία που περιέχονται στο ΚΚΕΕ στο TRACES·

               β)

               διασφαλίζει ότι η αποστολή έχει όντως εισαχθεί στον εκθεσιακό χώρο της EXPO Milano 2015·

               γ)

               ενημερώνει τον συνοριακό σταθμό ελέγχου εισόδου ή τον συνοριακό σταθμό ελέγχου που είναι υπεύθυνος για την παράδοση στην τελωνειακή αποθήκη μέσω του συστήματος TRACES, σχετικά με την άφιξη της αποστολής στον εκθεσιακό χώρο της EXPO Milano 2015 και την ακεραιότητα της εν λόγω αποστολής.

               δ)

               καταγράφει όλα τα στοιχεία που αναφέρονται στο σημείο Β του παραρτήματος IV σχετικά με τις παραληφθείσες αποστολές·

               ε)

               εξασφαλίζει ότι τα τρόφιμα χρησιμοποιούνται μόνο για επίδειξη και/ή δοκιμή επί τόπου.

         Άρθρο 7
   Καθήκοντα της τοπικής κτηνιατρικής μονάδας ΜΙLΑΝΟ Città IT 03603 μετά την άφιξη των προϊόντων στον εκθεσιακό χώρο της EXPO Milano 2015
   Όταν οι αποστολές που αναφέρονται στο άρθρο 2 φθάσουν στον εκθεσιακό χώρο της EXPO Milano 2015, η τοπική κτηνιατρική μονάδα Μilano Città, 03603:

               1.

               επικαιροποιεί το μητρώο που αναφέρεται στο άρθρο 6 στοιχείο δ) με τα στοιχεία που αφορούν τη χρησιμοποίηση των αποστολών·

               2.

               διασφαλίζει ότι οι αποστολές δεν παρουσιάζουν εμφανείς αλλοιώσεις ή δεν έχουν υποστεί βλάβες που μπορεί να τις καταστήσουν ακατάλληλες για την προτεινόμενη χρήση·

               3.

               κατάσχει και καταστρέφει τις αποστολές που, για οποιοδήποτε λόγο, δεν μπορούν να θεωρηθούν κατάλληλες για δοκιμή επί τόπου·

               4.

               ορίζει το πρόσωπο που είναι αρμόδιο για την εφαρμογή των μέτρων που προβλέπονται στο άρθρο 8 παράγραφος 2 στο εκθεσιακό περίπτερο για το οποίο προορίζονται τα εν λόγω προϊόντα·

               5.

               ενημερώνει το αρμόδιο πρόσωπο που αναφέρεται στο σημείο 4 σχετικά με τις υποχρεώσεις που προβλέπονται στο άρθρο 8, παράγραφος 2·

               6.

               προσδιορίζει στον εκθεσιακό χώρο της EXPO Milano 2015 όλα τα σημεία στα οποία θα επιδειχθούν τα προϊόντα της αποστολής ή θα χρησιμοποιηθούν για επί τόπου δοκιμή·

               7.

               εγγυάται την απόλυτη ιχνηλασιμότητα των αποστολών στον εκθεσιακό χώρο της EXPO Milano 2015·

               8.

               εξασφαλίζει ότι τα προϊόντα χρησιμοποιούνται μόνο για σκοπούς επίδειξης ή δοκιμής επί τόπου·

               9.

               διασφαλίζει ότι κανένα προϊόν δεν πωλείται ή δεν διατίθεται στους επισκέπτες της EXPO Milano 2015 για σκοπούς άλλους πλην της επίδειξης ή της επί τόπου δοκιμής·

               10.

               διασφαλίζει ότι οι αποστολές ή μέρος αυτών που δεν χρησιμοποιούνται για επίδειξη ή επί τόπου δοκιμή συλλέγονται και απορρίπτονται, όπως τα υλικά της κατηγορίας 1, σύμφωνα με άρθρο 12 στοιχεία α) έως γ) του κανονισμού (ΕΚ) αριθ. 1069/2009 ή επανεξάγονται σε τρίτη χώρα, το αργότερο έως την 31η Δεκεμβρίου 2015·

               11.

               διασφαλίζει ότι οι ειδικοί περιέκτες που περιέχουν τις αποστολές που αναφέρονται στο σημείο της 10 ή μέρος αυτών επιτρέπεται να εξέλθουν από τον εκθεσιακό χώρο της EXPO Milano 2015 μόνον εάν είναι ερμητικά κλειστοί και προορίζονται για έναν τόπο προορισμού όπου τα υλικά θα απορριφθούν σύμφωνα με το άρθρο 12 στοιχεία α) έως γ) του κανονισμού (ΕΚ) αριθ. 1069/2009 ή επανεξάγονται σε τρίτη χώρα, το αργότερο την 31η Δεκεμβρίου 2015·

               12.

               κατά τη λήξη της EXPO Milano 2015 και οπωσδήποτε όχι μετά την 31η Δεκεμβρίου 2015, ενημερώνει τις αρμόδιες τελωνειακές αρχές για την κατανάλωση ή απόρριψη των προϊόντων.

         Άρθρο 8
   Υποχρεώσεις στο πλαίσιο της EXPO 2015 S.p.A. και των εκθετών της EXPO Milano 2015
   1.   Η EXPO 2015 S.p.A.:

               α)

               προσδιορίζει όλους τους εκθέτες που συμμετέχουν στην EXPO Milano 2015 και θέτει στη διάθεση των τοπικών αρμόδιων αρχών καταλόγους με τα ονόματα των εν λόγω εκθετών·

               β)

               ορίζει για κάθε εκθέτη ένα πρόσωπο αρμόδιο για την εφαρμογή των μέτρων που προβλέπονται στην παράγραφο 2·

               γ)

               παρέχει υλικοτεχνική υποστήριξη για τη μεταφορά των προϊόντων που καλύπτονται από τον παρόντα κανονισμό σε δομές στις οποίες μπορούν να υποβληθούν σε επεξεργασία, όπως προβλέπεται στα σημεία 10 και 11 του άρθρου 7.

         2.   Οι εκθέτες της EXPO Milano 2015:

               α)

               παρέχουν υλικοτεχνική στήριξη στις αρχές που είναι αρμόδιες για την εφαρμογή του παρόντος κανονισμού, όσον αφορά την αποθήκευση των προϊόντων που αναφέρονται στο άρθρο 2·

               β)

               εξασφαλίζουν ότι η χρήση των προϊόντων που αναφέρονται στο άρθρο 2 περιορίζεται στην επίδειξη ή στην επί τόπου δοκιμή·

               γ)

               παρέχουν κατόπιν αιτήσεως και υπό την επίβλεψη των αρμόδιων αρχών ξεχωριστούς χώρους και κατάλληλα μέσα για την αποθήκευση των προϊόντων που αναφέρονται στο άρθρο 2 τα οποία δεν χρησιμοποιήθηκαν για επίδειξη ή επί τόπου δοκιμή·

               δ)

               ενημερώνουν τις αρμόδιες αρχές για τυχόν μη συμμόρφωση ή κάθε πιθανώς επικείμενη μη συμμόρφωση που προκύπτει σε συνάρτηση με την εφαρμογή των μέτρων που προβλέπονται στην παρούσα παράγραφο·

               ε)

               εξασφαλίζουν ότι όλα τα προϊόντα που αναφέρονται στο άρθρο 2 που δεν χρησιμοποιήθηκαν για επίδειξη ή επί τόπου δοκιμή καταγράφονται και απορρίπτονται, όπως προβλέπεται στα σημεία 10 και 11 του άρθρου 7.

         Άρθρο 9
   Ενημέρωση των επισκεπτών και του προσωπικού της EXPO Milano 2015
   1.   Η αρμόδια ιταλική αρχή εξασφαλίζει ότι, προς ενημέρωση του κοινού και του προσωπικού της EXPO Milano 2015, αναρτώνται στους χώρους της EXPO Milano 2015 στους οποίους πρόκειται να διατεθούν στο κοινό τα προϊόντα που αναφέρονται στο άρθρο 2 ή να χρησιμοποιηθούν για την προετοιμασία τροφίμων που πρόκειται να διατεθούν στο κοινό, οι ακόλουθες πληροφορίες:

      «Το παρόν τρόφιμο περιέχει προϊόντα ζωικής προέλευσης καταγωγής τρίτων χωρών και συμμορφώνεται μόνο με τα πρότυπα δημόσιας υγείας που ισχύουν στις εν λόγω χώρες. Απαγορεύεται η κατανάλωση και η διανομή των εν λόγω προϊόντων εκτός του εκθεσιακού χώρου της EXPO Milano 2015»

   2.   Η EXPO 2015 S.p.A. θέτει στη διάθεση των αρμόδιων ιταλικών αρχών τα αναγκαία εργαλεία και χώρους για την ανάρτηση των πληροφοριών που αναφέρονται στην παράγραφο 1.
   Άρθρο 10
   Έναρξη ισχύος και εφαρμογή
   1.   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   2.   Ο παρών κανονισμός εφαρμόζεται από την 1η Μαρτίου 2015 έως τις 31 Οκτωβρίου 2015.
   Ωστόσο, το άρθρο 7 σημεία 10 και 11, το άρθρο 8 παράγραφος 1 στοιχείο γ) και το άρθρο 8 παράγραφος 2 στοιχεία α) και ε) εξακολουθούν να ισχύουν έως ότου όλα τα προϊόντα ή μέρος αυτών τα οποία αναφέρονται στο άρθρο 2 και έχουν εισαχθεί βάσει του παρόντος κανονισμού απορριφθούν σύμφωνα με τα εν λόγω άρθρα, το αργότερο έως τις 31 Δεκεμβρίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Μαρτίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 18 της 23.1.2003, σ. 11.

      (2)  ΕΕ L 139 της 30.4.2004, σ. 55.

      (3)  ΕΕ L 125 της 23.5.1996, σ. 10.

      (4)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).

      (5)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).

      (6)  Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).

      (7)  Κανονισμός (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      (8)  Απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος TRACES και την τροποποίηση της απόφασης 92/486/ΕΟΚ (ΕΕ L 94 της 31.3.2004, σ. 63).

      (9)  Απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο Traces (ΕΕ L 296 της 12.11.2009, σ. 1).

      (10)  Απόφαση 2011/163/ΕΕ της Επιτροπής, της 16ης Μαρτίου 2011, για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου (ΕΕ L 70 της 17.3.2011, σ. 40).

      ΠΑΡΑΡΤΗΜΑ I
      (1)   Εκθεσιακός χώρος της EXPO Milano 2015

      Ο εκθεσιακός χώρος της EXPO Milano 2015 (TRACES LVU: Milano Città IT03603)
      (2)   Εγκεκριμένες αποθήκες τελωνειακής αποταμίευσης

      Αποθήκες τελωνειακής αποταμίευσης εγκεκριμένες βάσει των άρθρων 12 και 13 της οδηγίας 97/78/ΕΚ από τις ιταλικές αρμόδιες αρχές και δημοσιευμένες στον επίσημο δικτυακό τόπο του ιταλικού Υπουργείου Υγείας:
      http://www.salute.gov.it

      ΠΑΡΑΡΤΗΜΑ II

         Κατάλογος προϊόντων και διατάξεων που αναφέρονται στο άρθρο 2 στοιχείο γ) σημεία i) και ii)

                  Περιγραφή των προϊόντων (1)

                  Νομικές πράξεις της Ένωσης, συμπεριλαμβανομένων των εφαρμοστέων απαιτήσεων για διαμετακόμιση, και υποδείγματα των σχετικών κτηνιατρικών πιστοποιητικών που πρέπει να χρησιμοποιούνται

                  Κρέατα

                  Κανονισμός (ΕΕ) αριθ. 206/2010 της Επιτροπής (2), καθώς και το υπόδειγμα κτηνιατρικού πιστοποιητικού που παρατίθεται στο παράρτημα ΙΙΙ του εν λόγω κανονισμού
                  Κανονισμός (ΕΚ) αριθ. 798/2008 της Επιτροπής (3), καθώς και το υπόδειγμα κτηνιατρικού πιστοποιητικού που παρατίθεται στο παράρτημα XI του εν λόγω κανονισμού
                  Κανονισμός (ΕΚ) αριθ. 119/2009 της Επιτροπής (4), καθώς και το υπόδειγμα κτηνιατρικού πιστοποιητικού που παρατίθεται στο παράρτημα ΙΙΙ του εν λόγω κανονισμού

                  Παρασκευάσματα από κρέας

                  Απόφαση 2000/572/ΕΚ της Επιτροπής (5), καθώς και το υπόδειγμα κτηνιατρικού πιστοποιητικού που παρατίθεται στο παράρτημα ΙΙΙ της εν λόγω απόφασης

                  Προϊόντα με βάση το κρέας

                  Απόφαση 2007/777/ΕΚ της Επιτροπής (6), καθώς και το υπόδειγμα κτηνιατρικού πιστοποιητικού που παρατίθεται στο παράρτημα IV της εν λόγω απόφασης

                  Γάλα και γαλακτοκομικά προϊόντα

                  Κανονισμός (ΕΕ) αριθ. 605/2010 της Επιτροπής (7), καθώς και το υπόδειγμα κτηνιατρικού πιστοποιητικού που παρατίθεται στο μέρος 3 του παραρτήματος II του εν λόγω κανονισμού

                  Σύνθετα προϊόντα

                  Κανονισμός (ΕΕ) αριθ. 28/2012 της Επιτροπής (8), καθώς και το υπόδειγμα κτηνιατρικού πιστοποιητικού που παρατίθεται στο παράρτημα II του εν λόγω κανονισμού

                  Αυγά, προϊόντα αυγών

                  Κανονισμός (ΕΚ) αριθ. 798/2008, καθώς και το υπόδειγμα κτηνιατρικού πιστοποιητικού που παρατίθεται στο παράρτημα XI του εν λόγω κανονισμού

                  Αλιευτικά προϊόντα υδατοκαλλιέργειας

                  Κανονισμός (ΕΚ) αριθ. 2074/2005 της Επιτροπής (9), καθώς και το υπόδειγμα κτηνιατρικού πιστοποιητικού εισαγωγής που παρατίθεται στο προσάρτημα IV του παραρτήματος VI του εν λόγω κανονισμού

         (1)  Τα προϊόντα που αναφέρονται στην πρώτη στήλη του πίνακα εμπίπτουν στο πεδίο εφαρμογής των αντίστοιχων πράξεων της Ένωσης που παρατίθενται στη δεύτερη στήλη.

         (2)  Κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (ΕΕ L 73 της 20.3.2010, σ. 1).

         (3)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

         (4)  Κανονισμός (ΕΚ) αριθ. 119/2009 της Επιτροπής, της 9ης Φεβρουαρίου 2009, για την κατάρτιση καταλόγου τρίτων χωρών ή μερών αυτών από τις οποίες επιτρέπονται οι εισαγωγές εντός, ή η διαμετακόμιση διαμέσου, της Κοινότητας κρέατος αγρίων κονικλοειδών, ορισμένων αγρίων χερσαίων θηλαστικών και εκτρεφόμενων κουνελιών, καθώς και για τις απαιτήσεις κτηνιατρικής πιστοποίησης (ΕΕ L 39 της 10.2.2009, σ. 12).

         (5)  Απόφαση 2000/572/ΕΚ της Επιτροπής, της 8ης Σεπτεμβρίου 2000, για τον καθορισμό των όρων όσον αφορά την υγεία των ζώων και τη δημόσια υγεία καθώς και την κτηνιατρική πιστοποίηση για την εισαγωγή παρασκευασμάτων κρέατος από τρίτες χώρες στην Κοινότητα (ΕΕ L 240 της 23.9.2000, σ. 19).

         (6)  Απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (ΕΕ L 312 της 30.11.2007, σ. 49).

         (7)  Κανονισμός (ΕΕ) αριθ. 605/2010 της Επιτροπής, της 2ας Ιουλίου 2010, σχετικά με τον καθορισμό όρων για την υγεία των ζώων, τη δημόσια υγεία και την κτηνιατρική πιστοποίηση όσον αφορά την είσοδο στην Ευρωπαϊκή Ένωση νωπού γάλακτος, γαλακτοκομικών προϊόντων, πρωτογάλακτος και προϊόντων με βάση το πρωτόγαλα που προορίζονται για ανθρώπινη κατανάλωση (ΕΕ L 175 της 10.7.2010, σ. 1).

         (8)  Κανονισμός (ΕΕ) αριθ. 28/2012 της Επιτροπής, της 11ης Ιανουαρίου 2012, για τον καθορισμό απαιτήσεων για την πιστοποίηση των εισαγωγών στην Ένωση και τη διαμετακόμιση μέσω της Ένωσης ορισμένων σύνθετων προϊόντων και την τροποποίηση της απόφασης 2007/275/ΕΚ και του κανονισμού (ΕΚ) αριθ. 1162/2009 (ΕΕ L 12 της 14.1.2012, σ. 1).

         (9)  Κανονισμός (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου για την παρέκκλιση από τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (ΕΕ L 338 της 22.12.2005, σ. 27).

      ΠΑΡΑΡΤΗΜΑ III
      Υπόδειγμα πιστοποιητικού για προϊόντα ζωικής προέλευσης ή τρόφιμα που περιέχουν τα εν λόγω προϊόντα και τα οποία προορίζονται για αποστολή στην EXPO Milano 2015

      ΠΑΡΑΡΤΗΜΑ IV

         Στοιχεία που αναφέρονται στο άρθρο 5 στοιχείο ε), άρθρο 6 στοιχείο δ) και άρθρο 7 σημείο 1

      A.   Στοιχεία που πρέπει να καταχωρίζονται στις αποθήκες τελωνειακής αποταμίευσης από τον αρμόδιο συνοριακό σταθμό ελέγχου σύμφωνα με το άρθρο 5 στοιχείο ε)

      Καταχωρίζονται τα κατωτέρω στοιχεία, όπως ορίζεται στο άρθρο 5 στοιχείο ε):

                  (1)

                  Ημερομηνία άφιξης στην αποθήκη τελωνειακής αποταμίευσης·

                  (2)

                  Περιγραφή των προϊόντων·

                  (3)

                  Ποσότητα·

                  (4)

                  Τρίτη χώρα καταγωγής·

                  (5)

                  Συνοριακός σταθμός ελέγχου (ΣΥΚΕ) εισόδου της ΕΕ·

                  (6)

                  Αριθμός του κοινού κτηνιατρικού εγγράφου εισόδου (CVED) που δημιουργείται από το TRACES και εκδίδεται στον ΣΥΚΕ εισόδου·

                  (7)

                  Αριθμός σφραγίδας που τοποθετήθηκε από τις υγειονομικές αρχές της τρίτης χώρας καταγωγής [άρθρο 2 στοιχείο β)] και αναφέρεται στο ειδικό υγειονομικό πιστοποιητικό που συνοδεύει τις παρτίδες, όπως ορίζεται στο παράρτημα III του παρόντος κανονισμού·

                  (8)

                  Αριθμός εγγράφου τελωνειακής μεταφοράς σύμφωνα με το οποίο οι παρτίδες μεταφέρονται από τον ΣΥΚΕ εισόδου στην εγκεκριμένη αποθήκη τελωνειακής αποταμίευσης·

                  (9)

                  Στοιχεία του προσώπου που φέρει την ευθύνη για την παρτίδα·

                  (10)

                  Ημερομηνία εξόδου της παρτίδας/μέρους της παρτίδας από τις εγκεκριμένες αποθήκες τελωνειακής αποταμίευσης στον εκθεσιακό χώρο της EXPO Milano 2015·

                  (11)

                  Αριθμός εγγράφου τελωνειακής μεταφοράς της παρτίδας/μέρους της παρτίδας η οποία έχει αποσταλεί από τις εγκεκριμένες αποθήκες τελωνειακής αποταμίευσης στον εκθεσιακό χώρο της EXPO Milano 2015·

                  (12)

                  Φύση της παρτίδας/μέρους της παρτίδας η οποία έχει αποσταλεί από τις εγκεκριμένες αποθήκες τελωνειακής αποταμίευσης στον εκθεσιακό χώρο της EXPO Milano 2015·

                  (13)

                  Ποσότητα της παρτίδας/μέρους της παρτίδας η οποία έχει αποσταλεί από τις εγκεκριμένες αποθήκες τελωνειακής αποταμίευσης στον εκθεσιακό χώρο της EXPO Milano 2015·

                  (14)

                  Αριθμός CVED που εκδόθηκε για την παρτίδα/μέρος της παρτίδας η οποία έχει αποσταλεί από τις εγκεκριμένες αποθήκες τελωνειακής αποταμίευσης στον εκθεσιακό χώρο της EXPO Milano 2015·

            B.   Στοιχεία που καταγράφονται στις εσωτερικές δομές της EXPO Milano 2015, σύμφωνα με το άρθρο 6 στοιχείο δ) και το άρθρο 7 σημείο 1

      Καταχωρίζονται τα κατωτέρω στοιχεία, σύμφωνα με το άρθρο 6 στοιχείο δ) και το άρθρο 7 σημείο 1:

                  (1)

                  Ημερομηνία άφιξης στον εκθεσιακό χώρο της EXPO Milano 2015·

                  (2)

                  Περιγραφή των προϊόντων·

                  (3)

                  Ποσότητα·

                  (4)

                  Τρίτη χώρα καταγωγής·

                  (5)

                  Συνοριακός σταθμός ελέγχου (ΣΥΚΕ) εισόδου της ΕΕ ή εγκεκριμένες αποθήκες τελωνειακής αποταμίευσης από τις οποίες τα προϊόντα αποστέλλονται στον εκθεσιακό χώρο της EXPO Milano 2015 (κατά περίπτωση)·

                  (6)

                  Αριθμός του κοινού κτηνιατρικού εγγράφου εισόδου (CVED) που δημιουργείται από το TRACES και εκδίδεται από τον ΣΥΚΕ εισόδου ή αριθμός του νέου CVED που εκδίδεται από τις εγκεκριμένες αποθήκες τελωνειακής αποταμίευσης για την παρτίδα που αποστέλλεται στον εκθεσιακό χώρο της EXPO Milano 2015 (κατά περίπτωση)·

                  (7)

                  Αριθμός εγγράφου τελωνειακής μεταφοράς της παρτίδας/μέρους της παρτίδας που αποστέλλεται στον εκθεσιακό χώρο της EXPO Milano 2015 από τον ΣΥΚΕ εισόδου ή από τις εγκεκριμένες αποθήκες τελωνειακής αποταμίευσης·

                  (8)

                  Αριθμός της σφραγίδας που έθεσαν οι υγειονομικές και τελωνειακές αρχές του ΣΥΚΕ εισόδου ή οι υγειονομικές και τελωνειακές αρχές του ΣΥΚΕ που είναι αρμόδιος για τις εγκεκριμένες αποθήκες τελωνειακής αποταμίευσης (κατά περίπτωση)·

                  (9)

                  Ποσότητα προϊόντων της παρτίδας που χρησιμοποιείται ήδη για τους σκοπούς της EXPO Milano 2015 (ήτοι επίδειξη ή δοκιμή επί τόπου)·

                  (10)

                  Υπολειπόμενη ποσότητα που δεν έχει χρησιμοποιηθεί ακόμη.


title: Εκτελεστικός κανονισμός (ΕΕ) 2015/2328 της Επιτροπής, της 11ης Δεκεμβρίου 2015, σχετικά με τον καθορισμό του συντελεστή κατανομής που πρέπει να εφαρμόζεται στις ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από τις 20 Νοεμβρίου 2015 έως τις 30 Νοεμβρίου 2015 και με τον προσδιορισμό των ποσοτήτων που πρέπει να προστεθούν στην ποσότητα που καθορίστηκε για την υποπερίοδο από την 1η Ιουλίου 2016 έως τις 31 Δεκεμβρίου 2016 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 2535/2001 στον τομέα του γάλακτος και των γαλακτοκομικών προϊόντων

text:
               12.12.2015

               EL

               Επίσημη Εφημερίδα της Ευρωπαϊκής Ένωσης

               L 328/112

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2328 ΤΗΣ ΕΠΙΤΡΟΠΉΣ
   της 11ης Δεκεμβρίου 2015
   σχετικά με τον καθορισμό του συντελεστή κατανομής που πρέπει να εφαρμόζεται στις ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από τις 20 Νοεμβρίου 2015 έως τις 30 Νοεμβρίου 2015 και με τον προσδιορισμό των ποσοτήτων που πρέπει να προστεθούν στην ποσότητα που καθορίστηκε για την υποπερίοδο από την 1η Ιουλίου 2016 έως τις 31 Δεκεμβρίου 2016 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 2535/2001 στον τομέα του γάλακτος και των γαλακτοκομικών προϊόντων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 13081308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188,
   Εκτιμώντας τα ακόλουθα:

               (1)

               Με τον κανονισμό (ΕΚ) αριθ. 2535/2001 της Επιτροπής (2) ανοίχθηκαν ετήσιες δασμολογικές ποσοστώσεις για την εισαγωγή προϊόντων του τομέα του γάλακτος και των γαλακτοκομικών προϊόντων.

               (2)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από τις 20 Νοεμβρίου 2015 έως τις 30 Νοεμβρίου 2015 για την υποπερίοδο από την 1η Ιανουαρίου 2016 έως τις 30 Ιουνίου 2016 είναι, όσον αφορά ορισμένες ποσοστώσεις, μεγαλύτερες από τις διαθέσιμες ποσότητες. Ως εκ τούτου, είναι σκόπιμο να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό του συντελεστή κατανομής που πρέπει να εφαρμόζεται στις αιτούμενες ποσότητες, ο οποίος υπολογίζεται σύμφωνα με το άρθρο 7 παράγραφος 2 του κανονισμού (ΕΚ) αριθ. 1301/2006 της Επιτροπής (3).

               (3)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από τις 20 Νοεμβρίου 2015 έως τις 30 Νοεμβρίου 2015 για την υποπερίοδο από την 1η Ιανουαρίου 2016 έως τις 30 Ιουνίου 2016 είναι, όσον αφορά ορισμένες ποσοστώσεις, μικρότερες από τις διαθέσιμες ποσότητες. Ως εκ τούτου, κρίνεται σκόπιμο να προσδιοριστούν οι ποσότητες για τις οποίες δεν υποβλήθηκαν αιτήσεις, οι οποίες εν συνεχεία θα πρέπει να προστεθούν στην ποσότητα που καθορίζεται για την επόμενη υποπερίοδο ποσόστωσης.

               (4)

               Για να εξασφαλιστεί η αποτελεσματικότητα του μέτρου, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Στις ποσότητες για τις οποίες υποβλήθηκαν οι αιτήσεις πιστοποιητικών εισαγωγής δυνάμει του κανονισμού (ΕΚ) αριθ. 2535/2001, για την υποπερίοδο από την 1η Ιανουαρίου 2016 έως τις 30 Ιουνίου 2016, εφαρμόζεται ο συντελεστής κατανομής που προβλέπεται στο παράρτημα του παρόντος κανονισμού.
   2.   Οι ποσότητες για τις οποίες δεν υποβλήθηκαν αιτήσεις πιστοποιητικών εισαγωγής δυνάμει του κανονισμού (ΕΚ) αριθ. 2535/2001 και οι οποίες πρέπει να προστεθούν στην υποπερίοδο από την 1η Ιουλίου 2016 έως τις 31 Δεκεμβρίου 2016 προβλέπονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Δεκεμβρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 2535/2001 της Επιτροπής, της 14ης Δεκεμβρίου 2001, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων (ΕΕ L 341 της 22.12.2001, σ. 29).

      (3)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).

      ΠΑΡΑΡΤΗΜΑ

         I.A

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από 1.1.2016 έως 30.6.2016
                  (%)

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1.7.2016 έως 31.12.2016
                  (σε kg)

                  09.4590

                  —

                  —

                  09.4599

                  —

                  —

                  09.4591

                  —

                  —

                  09.4592

                  —

                  —

                  09.4593

                  —

                  —

                  09.4594

                  —

                  —

                  09.4595

                  —

                  —

                  09.4596

                  —

                  —

         I.ΣΤ

         Προϊόντα καταγωγής Ελβετίας

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από 1.1.2016 έως 30.6.2016
                  (%)

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1.7.2016 έως 31.12.2016
                  (σε kg)

                  09.4155

                  9,899845

                  —

         I.Η

         Προϊόντα καταγωγής Νορβηγίας

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από 1.1.2016 έως 30.6.2016
                  (%)

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1.7.2016 έως 31.12.2016
                  (σε kg)

                  09.4179

                  —

                  2 575 203

         I.Θ

         Προϊόντα καταγωγής Ισλανδίας

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από 1.1.2016 έως 30.6.2016
                  (%)

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1.7.2016 έως 31.12.2016
                  (σε kg)

                  09.4205

                  —

                  —

                  09.4206

                  —

                  —

         I.ΙΑ

         Προϊόντα καταγωγής Νέας Ζηλανδίας

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από 1.1.2016 έως 30.6.2016
                  (%)

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1.7.2016 έως 31.12.2016
                  (σε kg)

                  09.4514

                  —

                  7 000 000

                  09.4515

                  —

                  4 000 000

                  09.4182

                  —

                  16 806 000

                  09.4195

                  —

                  20 540 500

         I.ΙΒ

         Προϊόντα καταγωγής Ουκρανίας

                  Αύξων αριθμός

                  Συντελεστής κατανομής — αιτήσεις που υποβλήθηκαν για την υποπερίοδο από 1.1.2016 έως 30.6.2016
                  (%)

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1.7.2016 έως 31.12.2016
                  (σε kg)

                  09.4600

                  —

                  4 000 000

                  09.4601

                  —

                  750 000

                  09.4602

                  —

                  750 000


title: Εκτελεστικός κανονισμός (ΕΕ) 2015/815 της Επιτροπής, της 19ης Μαΐου 2015, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Pastel de Chaves (ΠΓΕ)]

text:
               27.5.2015

               EL

               Επίσημη Εφημερίδα της Ευρωπαϊκής Ένωσης

               L 129/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/815 ΤΗΣ ΕΠΙΤΡΟΠΉΣ
   της 19ης Μαΐου 2015
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Pastel de Chaves (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση για την καταχώριση της ονομασίας «Pastel de Chaves» που υπέβαλε η Πορτογαλία, δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Pastel de Chaves» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Pastel de Chaves» (ΠΓΕ).
   Η ονομασία που αναφέρεται στο πρώτο εδάφιο αφορά προϊόν της κλάσης 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαΐου 2015.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 461 της 20.12.2014, σ. 46.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) αριθ. 864/2014 της Επιτροπής, της 7ης Αυγούστου 2014 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               8.8.2014

               EL

               Επίσημη Εφημερίδα της Ευρωπαϊκής Ένωσης

               L 235/16

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 864/2014 ΤΗΣ ΕΠΙΤΡΟΠΉΣ
   της 7ης Αυγούστου 2014
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Αυγούστου 2014.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0707 00 05

                  TR

                  81,4

                  ZZ

                  81,4

                  0709 93 10

                  TR

                  95,4

                  ZZ

                  95,4

                  0805 50 10

                  AR

                  156,6

                  CL

                  186,3

                  TR

                  75,0

                  UY

                  161,6

                  ZA

                  132,7

                  ZZ

                  142,4

                  0806 10 10

                  BR

                  178,3

                  CL

                  187,7

                  EG

                  197,9

                  MA

                  172,3

                  MX

                  247,3

                  TR

                  157,6

                  ZZ

                  190,2

                  0808 10 80

                  AR

                  162,3

                  BR

                  72,9

                  CL

                  122,4

                  CN

                  121,2

                  NZ

                  118,7

                  US

                  156,0

                  ZA

                  101,5

                  ZZ

                  122,1

                  0808 30 90

                  AR

                  199,6

                  CL

                  144,3

                  TR

                  158,2

                  ZA

                  102,2

                  ZZ

                  151,1

                  0809 29 00

                  CA

                  324,1

                  CH

                  388,4

                  TR

                  376,1

                  US

                  324,1

                  ZZ

                  353,2

                  0809 30

                  MK

                  62,6

                  TR

                  137,7

                  ZZ

                  100,2

                  0809 40 05

                  BA

                  47,9

                  MK

                  49,3

                  TR

                  127,6

                  ZA

                  206,8

                  ZZ

                  107,9

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 971/2014 της Επιτροπής, της 12ης Σεπτεμβρίου 2014 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               13.9.2014

               EL

               Επίσημη Εφημερίδα της Ευρωπαϊκής Ένωσης

               L 272/15

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 971/2014 ΤΗΣ ΕΠΙΤΡΟΠΉΣ
   της 12ης Σεπτεμβρίου 2014
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Σεπτεμβρίου 2014.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MK

                  62,5

                  TR

                  65,0

                  ZZ

                  63,8

                  0707 00 05

                  TR

                  123,9

                  ZZ

                  123,9

                  0709 93 10

                  TR

                  131,2

                  ZZ

                  131,2

                  0805 50 10

                  AR

                  173,7

                  CL

                  171,3

                  UY

                  144,8

                  ZA

                  169,4

                  ZZ

                  164,8

                  0806 10 10

                  BR

                  167,3

                  EG

                  159,7

                  MA

                  157,9

                  MK

                  16,0

                  TR

                  125,7

                  ZZ

                  125,3

                  0808 10 80

                  BA

                  50,7

                  BR

                  64,6

                  CL

                  81,4

                  NZ

                  111,4

                  ZA

                  98,3

                  ZZ

                  81,3

                  0808 30 90

                  CN

                  102,4

                  TR

                  132,8

                  XS

                  50,3

                  ZA

                  120,5

                  ZZ

                  101,5

                  0809 30

                  TR

                  128,3

                  ZZ

                  128,3

                  0809 40 05

                  MK

                  39,2

                  ZZ

                  39,2

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2016/138 της Επιτροπής, της 2ας Φεβρουαρίου 2016, για τη μη έγκριση της δραστικής ουσίας 3-δεκεν-2-όνη, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (Κείμενο που παρουσιάζει ενδιαφέρον για τον ΕΟΧ)

text:
               3.2.2016

               EL

               Επίσημη Εφημερίδα της Ευρωπαϊκής Ένωσης

               L 27/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/138 ΤΗΣ ΕΠΙΤΡΟΠΉΣ
   της 2ας Φεβρουαρίου 2016
   για τη μη έγκριση της δραστικής ουσίας 3-δεκεν-2-όνη, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009, στις 14 Σεπτεμβρίου 2011 οι Κάτω Χώρες έλαβαν αίτηση από την AMVAC C.V (νυν AMVAC Netherlands B.V) για την έγκριση της δραστικής ουσίας 3-δεκεν-2-όνη.

               (2)

               Σύμφωνα με το άρθρο 9 παράγραφος 3 του εν λόγω κανονισμού, το κράτος μέλος-εισηγητής κοινοποίησε στον αιτούντα, στα λοιπά κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (εφεξής «η Αρχή»), το παραδεκτό της αίτησης στις 13 Απριλίου 2012.

               (3)

               Για την εν λόγω δραστική ουσία αξιολογήθηκαν οι επιδράσεις στην ανθρώπινη υγεία, στην υγεία των ζώων και στο περιβάλλον, σύμφωνα με το άρθρο 11 παράγραφοι 2 και 3 του εν λόγω κανονισμού, για τη χρήση που προτείνεται από τον αιτούντα. Στις 26 Νοεμβρίου 2013 το κράτος μέλος-εισηγητής υπέβαλε στην Επιτροπή και στην Αρχή το σχέδιο της έκθεσης αξιολόγησης.

               (4)

               Η Αρχή συμμορφώθηκε με το άρθρο 12 παράγραφος 1 του κανονισμού (ΕΚ) αριθ. 1107/2009. Σύμφωνα με το άρθρο 12 παράγραφος 3 του εν λόγω κανονισμού, ζητήθηκε από τον αιτούντα να παράσχει συμπληρωματικά στοιχεία στα κράτη μέλη, στην Επιτροπή και στην Αρχή. Η αξιολόγηση των συμπληρωματικών στοιχείων από το κράτος μέλος–εισηγητή υποβλήθηκε στην Αρχή με τη μορφή επικαιροποιημένου σχεδίου έκθεσης αξιολόγησης.

               (5)

               Το σχέδιο έκθεσης αξιολόγησης εξετάστηκε από τα κράτη μέλη και την Αρχή. Η Αρχή υπέβαλε στην Επιτροπή το πόρισμά της σχετικά με την εκτίμηση επικινδυνότητας της δραστικής ουσίας 3-δεκεν-2-όνη (2) στις 3 Δεκεμβρίου 2014. Η Αρχή κατέληξε στο συμπέρασμα ότι η παρουσία θετικών αποτελεσμάτων γονιδιοτοξικότητας και η περιορισμένη δέσμη τοξικολογικών δεδομένων εμπόδισε την καθιέρωση τελικών τοξικολογικών τιμών αναφοράς και, ως εκ τούτου, η εκτίμηση της επικινδυνότητας για τους χειριστές, τους εργαζομένους, τους παρευρισκομένους, τους κατοίκους και τους καταναλωτές δεν μπόρεσε να ολοκληρωθεί. Επιπλέον, κατέληξε στο συμπέρασμα ότι η αξιολόγηση της αίτησης καθορισμού ΑΟΚ, με το αίτημα να εξαιρεθεί η 3-δεκεν-2-όνη από τον καθορισμό ΑΟΚ, δεν μπορούσε να ολοκληρωθεί, δεδομένου ότι οι διαθέσιμες πληροφορίες είναι ανεπαρκείς για να συναχθεί το συμπέρασμα αν η χρήση 3-δεκεν-2-όνης ως δραστικής ουσίας στα φυτοπροστατευτικά προϊόντα δεν θα έχει άμεσες ή μελλοντικές βλαβερές επιδράσεις στην υγεία των ανθρώπων, συμπεριλαμβανομένων των ευπαθών ομάδων, μέσω της διατροφικής πρόσληψης.

               (6)

               Η Επιτροπή κάλεσε τον αιτούντα να υποβάλει τις παρατηρήσεις του σχετικά με το συμπέρασμα της Αρχής και, σύμφωνα με το άρθρο 13 παράγραφος 1 του κανονισμού (ΕΚ) αριθ. 1107/2009, σχετικά με το σχέδιο της έκθεσης ανασκόπησης. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά.

               (7)

               Ωστόσο, παρά τα επιχειρήματα που προέβαλε ο αιτών, οι λόγοι ανησυχίας που αναφέρονται στην αιτιολογική σκέψη 5 δεν μπόρεσαν να αρθούν.

               (8)

               Επομένως, δεν έχει καταδειχθεί ότι, όσον αφορά μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει 3-δεκεν-2-όνη, μπορεί να αναμένεται ότι πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Συνεπώς, η δραστική ουσία 3-δεκεν-2-όνη δεν θα πρέπει να εγκριθεί σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009.

               (9)

               Ο παρών κανονισμός δεν προδικάζει την υποβολή περαιτέρω αίτησης για την ουσία 3-δεκεν-2-όνη σύμφωνα με το άρθρο 7 του κανονισμού (ΕΚ) αριθ. 1107/2009.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Μη έγκριση δραστικής ουσίας
   Η δραστική ουσία 3-δεκεν-2-όνη δεν εγκρίνεται.
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Φεβρουαρίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  EFSA Journal 2015·13(1):3932. Διαθέσιμο ηλεκτρονικά στη διεύθυνση: www.efsa.europa.eu/efsajournal